
1. Yn aml cysylltir seintiau Cymru ag un ardal arbennig, ond y mae Treffynnon, Gwytherin ac Amwythig yn bwysig iawn yn hanes Gwenfrewy. Dadansoddwch ei chysylltiad â’r lleoedd hyn a phwysigrwydd pob un ohonynt yn y bucheddau a’r ffynonellau canoloesol amdani.

Yn ôl traddodiad, santes, a oedd yn byw yng Ngogledd Cymru yn y seithfed ganrif oedd Gwenfrewy. Dilyn ei hanes batrwm cyffredin santesau Cymru ond yr oedd y santes hon yn anarferol mewn sawl ffordd. Tuedda seintiau Cymru gael eu cysylltu ag un ardal ond cysylltir Gwenfrewy â thri lle gwahanol, sef Treffynnon, Gwytherin ac Amwythig ond y peth mwyaf hynod yw bod ganddi fucheddau sydd wedi goroesi. Nid oes gan santesau eraill Cymru fuchedd ar wahân i Felangell, sydd â buchedd yr ail ganrif ar bymtheg, ond er iddi ddod yn santes yng Nghymru, fe’i ganed yn Iwerddon. 
Anrhydeddir Gwenfrewy mewn dwy fuchedd Ladin a ysgrifennwyd yn y ddeuddegfed ganrif: y Vita et translatio S. Wenefredae a ysgrifennwyd gan Robert, prior Abaty Amwythig yn 1140 a’r Vita S. Wenefrede sydd yn ddienw ac nad yw wedi’i dyddio’n fanwl gywir hyd yn hyn. Y mae ganddi fuchedd Gymraeg hefyd, a ysgrifennwyd yn y bymthegfed ganrif ond ymddengys yn y Gymraeg yn gyntaf ar ffurf cameo ym muchedd Sant Beuno, Hystoria o Uuched Beuno, a gyfansoddwyd yn 1346. Ni wyddys ffynonellau’r ddwy fuchedd Ladin gynnar na buchedd Beuno ond mae’n debyg mai fersiwn y Prior Robert oedd sail y fuchedd Gymraeg. Nododd y prior yn rhagymadrodd ei fuchedd ei fod wedi defnyddio dogfennau eglwysi gogledd Cymru ac adroddiadau llafar offeiriaid y gallai ymddiried ynddynt[footnoteRef:1] ond y mae heb gynnwys manylion. Cred Fiona Winward bod buchedd Beuno wedi’i seilio ar fuchedd hŷn na fodola bellach.[footnoteRef:2]  [1:  ‘The Life of Saint Winefride by Robert of Shrewsbury’ yn Two Mediaeval Lives of Saint Winefride cyfieithwyd gan R. Pepin a H. Feiss (Eugene: Wipf and Stock, 2000), t.26.]  [2:  F. Winward, ‘The Lives of St Wenefred (BHL 8447-8851) yn Analecta Bollandiana, Vol 117 (1999) 89-132, tt.120-22] 

Tardd y rhan fwyaf o’n gwybodaeth am Santes Gwenfrewy o’r bucheddau hyn ond y mae ffynonellau ysgrifenedig eraill, megis barddoniaeth, ynghyd â gwrthrychau, megis ei  ffynnon a’i chreirfa. Cyfoethoga’r rhain ein dealltwriaeth o bwysigrwydd y tair ardal sydd yn gysylltiedig â hi.
Â Threffynnon y cysylltir Gwenfrewy yn gyntaf. Ar ddechrau ei chwedl y mae’n byw gyda’i theulu yng nghantref Tegeingl (Sir Fflint bellach), lle y mae ei thad yn rheoli o leiaf tair treflan.[footnoteRef:3] Rhydd un o’r rhain, a adwaenir dan yr enw Treffynnon yn hwyrach yn y stori, i’w frawd yng nghyfraith, Sant Beuno, er mwyn iddo sefydlu eglwys. Yr oedd Gwenfrewy eisiau bod yn lleian ac, ar ôl cael bendith ei rhieni, y mae’n dechrau cael gwersi gartref gan Feuno. Fel hyn y byddai merched yng Nghymru’n dechrau eu bywydau crefyddol  nes iddi gael y cyfle i ymuno â lleiandy. [3:  ‘The Life of St Winefred’ yn Vitae Sanctorum Britanniae et Genealogiae golygwyd gan A. W. Wade-Evans (Cardiff: Welsh Academic Press, 2013), t.289] 

Y mae’n rhaid ei bod yn byw yn agos i Dreffynnon ac yn gyfarwydd â’r ardal oherwydd i loches eglwys Beuno, y mae Gwenfrewy yn ffoi i ddianc rhag sylw Caradog, y tywysog lleol (y brenin ym muchedd Beuno)[footnoteRef:4] i ddiogelu ei gwyryfdod. Fe’i dilynir gan Garadog, a dyr ei phen i fwrdd â’i gleddyf ar drothwy’r eglwys. Yn y Vita et translatio S. Wenefredae, rhydd Caradog ddewis i Wenfrewy, sef cael cyfathrach rywiol gydag ef neu gael ei lladd.[footnoteRef:5] Er gwaethaf statws cymdeithasol uwch o lawer Caradog a’r bygwth sydd o’i blaen, y mae Gwenfrewy yn sefyll yn ei rhych, yn ailddatgan ei llw o fynd yn lleian ac yn herio Caradog i’w lladd. Byddai’r ddelwedd o’i phen yn rowlio i mewn i’r eglwys, lle y mae ei rhieni a Beuno yn sefyll, tra bo ei chorff yn aros y tu allan yn un drawiadol. Er bod y chwedl yn dilyn patrwm arferol bywyd santes, byddai hyn yn debygol o gael effaith mawr ar y bobl a wrandawai ar yr hanes. Gallent ddychmygu’r olygfa’n rhwydd, yn enwedig gan fod yr awdur wedi disgrifio tirwedd Treffynnon.  [4:  ‘Beuno Sant’ yn Vitae Sanctorum Britanniae et Genealogiae golygwyd gan A. W. Wade-Evans (Cardiff: Welsh Academic Press, 2013), t.339]  [5:  The Life of Saint Winefride by Robert of Shrewsbury,  t.35] 

Atgyfodir Gwenfrewy gan Feuno a ganiatâ iddi wireddu ei dyhead i fod yn lleian. Ar ôl i Feuno felltithio Caradog, y mae’n toddi ‘it ab igne cera’[footnoteRef:6] ac yn diflannu: ‘lynckaud y dayar ef a myned yr enaid ay gorph y vphern’[footnoteRef:7]. Diflanna Caradog i’r dirwedd, felly, heb adael ôl, ar y llaw arall, y mae gan Wenfrewy arwydd ei merthyru ar ffurf llinell wen denau am ei gwddf, a erys yno am byth. [6:  The Life of St Winefred, t.292]  [7:  ‘Buchedd Gwenfrewi’ yn Baring-Gould, S. a Fisher, J., Lives of the British Saints: the saints of Wales and Cornwall and such Irish saints as have dedications in Britain Vol IV (London: The Honourable Society of Cymmrodorion, 1913), t.402] 

Yn ychwanegol, ar y safle lle y cwymp gwaed Gwenfrewy (yn ôl buchedd Beuno a’r Vita S. Wenefrede) neu’i phen (yn ôl y Vita et translatio S. Wenefredae a buchedd Gymraeg Gwenfrewy), tardd ffynnon sanctaidd iachusol. Meddylia T.W. Pritchard y gellir olrhain y traddodiad o darddiad ffynnon yn dilyn merthyru sant i ferthyru’r Apostol Paul yn Rhufain, [footnoteRef:8] lle tarddodd tair ffynnon, un am bob tro i’w ben daro’r ddaear. Noda hefyd bwysigrwydd dŵr yn seremoni bedyddio'r ffydd Gristnogol fel symbol nerth Duw, puredigaeth a bywyd newydd.[footnoteRef:9] Y mae’n addas, felly, yr ymddengys ffynnon sy’n anrhydeddu ei merthyru ac yn dathlu ei dadeni ar yr un pryd. O ganlyniad y wyrth hon, a ddaeth â dŵr i’r anialwch, newidiwyd enw gwreiddiol y lle, Sychnant, i Dreffynnon, yr enw sydd arno hyd heddiw.  [8:  T. W. Pritchard, St Winefride, Her Holy Well and the Jesuit Mission, c.650-1930 (Wrexham: Bridge Books, 2009), t.11]  [9:  ibid, t.11] 

Yn bennaf pobl sâl a fyddai’n defnyddio dŵr y ffynnon oherwydd ei nodweddion iachaol ond cred Baring-Gould a Fisher i fedyddiadau ddigwydd yno hefyd yn ôl pob tebyg.[footnoteRef:10] Serch hynny, nid yw nodweddion meddyginiaethol arbennig wedi’u darganfod pan wnaethpwyd dadansoddiad cemegol yn fwy diwethaf, er bod y dŵr yn lân ac o ansawdd dda.[footnoteRef:11] Fodd bynnag, yn yr Oesoedd Canol, credid y gweithredai’r seintiau fel cyfryngwyr rhwng y bobl ar y ddaear a Duw yn y nefoedd ac y gallent wneud gwyrthiau trwy wrthrychau a oedd â chysylltiad arbennig iddynt, megis ffynhonnau. Fel y dywed Elissa Henken, y mae hyn yn hwylus iawn gan y goroesa’r gwrthrychau ymhell ar ôl marwolaeth y sant,[footnoteRef:12] ac felly gall gwyrthiau’r sant barhau am ganrifoedd. [10:  S. Baring-Gould, a J. Fisher, Lives of the British Saints: the saints of Wales and Cornwall and such Irish saints as have dedications in Britain Vol III (London: The Honourable Society of Cymmrodorion, 1911), t.191]  [11:  The life of Saint Winefride, Virgin and Martyr: Based on the Acts Compiled by the Bollandist Fathers golygwyd gan T. Swift  (Holywell: St. Winefride's Presbytery,1910), tt.1-2]  [12:  E. R., Henken, The Welsh Saints: A Study in Patterned Lives Cambridge: D. S. Brewer, 1991), t.54] 

Ynghyd â’r dŵr cysegredig yn Ffynnon Gwenfrewy, o ddiddordeb neilltuol yw’r gwrthrychau sanctaidd eraill megis y cerrig sydd wedi’u staenio â gwaed Gwenfrewy, ac sy’n symbol arall o’i merthyru. Yn y bucheddau, sonia Beuno nad yw’r staeniau byth yn golchi ymaith er gwaethaf llif cyflym y dŵr a thynnir sylw atynt hefyd yng nghywydd Tudur Aled am Wenfrewy: 
Man pêr ar bob maen purwyn, 
Main ag ôl gwaed mwnwgl gwyn.[footnoteRef:13] [13:  T. Aled, ‘Stori Gwenfrewy a’i Ffynnon’ yn Two Mediaeval Welsh Poems: Stori Gwenfrewi a’i Ffynnon and Ffynnon Wenfrewi golygwyd gan T. M. Charles-Edwards (Llandysul: Gwasg Gomer, 1971)] 



Achosir y staen gan wythiennau fferrus yn y cerrig a hefyd gan fwswm rhuddgoch o’r enw Muscus subrubeus neu  Byssus iolithus a dyf ar y cerrig.[footnoteRef:14] Honna Baring-Gould a Fisher y credid am ganrifoedd mai gwaed Gwenfrewy oedd y mwswm coch nes i’r dystiolaeth wyddonol ddod yn rhy gryf.[footnoteRef:15] Tyf mwswm arall ar ochrau’r ffynnon o’r enw Jungermannia asplenioides, sydd ag arogl fioled ac a adwaenir fel ‘Saint Winefride’s Hair’ yn ôl Baring-Gould a Fisher,[footnoteRef:16] Yn y bucheddau, ar y llaw arall, arogldarth yw persawr y mwswm ac yn ychwanegol y mae ganddo nodweddion iachusol.[footnoteRef:17] Effaith hyn yw atgyfnerthu cysegredigrwydd y mwswm ac felly'r ffynnon. Y mae’n debyg y gellir gweld y ddau fath o fwswm mewn llawer o leoedd, lle y mae dŵr croyw ond fe’i trinnid fel crair sanctaidd. Y mae’r mwswm yn ddelfrydol fel crair oherwydd ei fod yn ddigon bychan i’w gludo a chan ei fod yn blanhigyn, ail-dyf yn hawdd, felly y mae cyflenwad parhaus. [14:  Baring-Gould a Fisher, Lives of the British Saints, t.191]  [15:  ibid, t.195]  [16:  ibid, t.191]  [17:  The Life of St Winefred, t. 293   The Life of Saint Winefride by Robert of Shrewsbury, t.39] 

Eicon arall sydd yn afon y ffynnon yw maen Beuno, lle yr oedd y sant yn arfer gweddïo[footnoteRef:18] ac o ble anfona Gwenfrewy fantell ato bob blwyddyn yn ôl cyfarwyddiadau Beuno. Diddorol yw nodi mai’r anrheg y mae Gwenfrewy yn ei greu ar ei gyfer yw’r un math o ddilledyn a ddefnyddiodd Beuno i’w hatgyfodi ar ôl iddi gael ei dienyddio (yn y Vita et translatio S. Wenefredae).  Yn wyrthiol, er gwaethaf cael ei chludo drwy dŵr, cyrraedd y fantell ben ei thaith yn sych bob tro, ac o ganlyniad rhoddir i Feuno yr enw dodi ‘casul sych’. Nid oes sôn am yr enw dodi hwn ym muchedd Beuno, efallai oherwydd bod y manylion hyn mewn buchedd hirach sydd bellach ar goll. Fodd bynnag, Gwenfrewy a wnaeth y wyrth hon a nod ei bucheddau yw dangos ei phŵer a phwysigrwydd y lleoedd sydd â chysylltiad â hi. Serch hyn, oherwydd bod y maen yn gysylltiedig â’r ddau sant, cynyddir ei sancteiddrwydd a’i harwyddocâd. [18:  The Life of St Winefred, t.293] 

Cysegrir yr eglwys, a sefydlodd Beuno yn Nhreffynnon, i Wenfrewy yn ôl ewyllys Duw, gan atgyfnerthu ei phwysigrwydd. Fel y noda Henken, yn wahanol i’r seintiau gwrywaidd, nid yw’r santesau’n sefydlu eglwysi fel arfer ond weithiau cawsant eu codi dros y santesau[footnoteRef:19] Yn yr eglwys hon parha Gwenfrewy â’i gwaith crefyddol a gwellir statws y gwaith hwn gan y Prior Robert, a honna iddi sefydlu lleiandy.[footnoteRef:20]  [19:  Henken, E. R., The Welsh Saints: A Study in Patterned Lives Cambridge: D. S. Brewer, 1991), t.8]  [20:  The Life of Saint Winefride by Robert of Shrewsbury, t.42, t.46] 

Fel y rhagarfaethwyd, arhosa Gwenfrewy yn Nhreffynnon am saith mlynedd ar ôl ei merthyru cyn mynd i Wytherin sydd tuag wyth milltir ar hugain i fwrdd.[footnoteRef:21] Edrydd y Prior Robert yr oedd eisiau symud ar Wenfrewy gan iddi ddechrau casáu Treffynnon ac yr oedd yn esgeuluso’r adeiladau crefyddol,[footnoteRef:22] sy’n yn groes i’w ddisgrifiad ohoni drwy gydol y fuchedd, lle fe’i disgrifir fel merch weithgar a chydwybodol. Fodd bynnag efallai ei fod yn ceisio codi statws Gwenfrewy drwy gyfleu ei bod hithau hefyd yn barod i ymgymryd â chymal nesaf ei thaith grefyddol.  [21:  Yn ôl GoogleMaps]  [22:  The Life of Saint Winefride by Robert of Shrewsbury, t.50-51] 

Duw sy’n penderfynu ym mha gyfeiriad y dylai Gwenfrewy fynd nesaf ac fe’i tywysir i Wytherin drwy ei gweddïau a chyda chymorth Sant Deifer a Sant Sadwrn. Cyrraedd Abaty Gwytherin, lle yr oedd Sant Eleri yn abad ac yn yr un modd â chafodd Beuno neges gan Dduw y dylai Gwenfrewy symud i le newydd, caiff Eleri broffwydoliaeth y bydd hi’n dod i Wytherin. Adwaen Eleri ei rhinweddau crefyddol, ac fe’i harwain i leiandy ar yr un safle â’r abaty, sydd dan reolaeth Santes Theon, [footnoteRef:23] sef mam Eleri.  [23:  ibid, tt.56-57] 

Nid oes manylion am ei hamser yng Ngwytherin o gwbl yn y Vita S. Wenefrede ond yn y Vita et translatio S. Wenefredae, tynnir sylw at ba mor weithgar ydyw ac fe’i hefelychir gan y lleianod eraill.[footnoteRef:24] Pwysleisir ei bod ymhlith seintiau eraill ond yn fwy fel eu cydradd yn hytrach na’u disgybl fel yr oedd i Feuno. Yn sgil marwolaeth Theon, â Gwenfrewy yn abades yn ei lle a dengys fod ganddi ddawn proffwydo drwy ragweld y byddai’n marw cyn Eleri. Fe’i parchir yn fawr gan Eleri a thrwyddo ymleda ei hanes a dechreua pobl, y werin a’r uchelwyr, ddod i’w gweld. Arni hi ei hun y mae’r pwyslais: daw pobl sâl i gael eu hiacháu ganddi, gwrando ar ei phregethau a gweld y graith wen am ei gwddf. Amlygir ei duwioldeb pan fo’n farw bymtheg mlynedd yn ddiweddarach oherwydd ei bod yn cael ei chladdu ym mynwent Gwytherin wrth ymyl Santes Theon ac ymysg seintiau enwog eraill, megis Cybi a Sennan.[footnoteRef:25]  [24:  ibid, tt.57-58]  [25:  ibid, t.67] 

Tua phum chan mlynedd ar ôl iddi farw, dechreuodd cysylltiad Gwenfrewy ag Amwythig pan symudwyd ei chreiriau corfforol i Abaty Sant Pedr a Sant Paul yn Amwythig yn 1138. Sefydlasid yr abaty Benedictaidd yn 1087 gan Roger de Montgomery ar safle eglwys Eingl-sacsonaidd.[footnoteRef:26] Felly am hanner can mlynedd yr oedd mynachod wedi bod yn chwilio am greiriau sant neu santes addas, a gynyddai ei nawdd gan Dduw a’i statws yn wleidyddol. Yn groes i addoliad y Cymry, a anrhydeddid gwrthrychau sydd â chysylltiad â sant, canolid defosiwn y Normaniaid ar greiriau corfforol y seintiau. Cloddient fedd sant neu santes er mwyn gosod eu gweillion mewn beddrod crand neu dorri eu hesgyrn i’w rhoi mewn creirfa.  [26:  The Life of Saint Winefride by Robert of Shrewsbury, t.9] 

Mewn gwirionedd, dechreuodd cysylltiad Gwenfrewy ag Amwythig ychydig o flynyddoedd cyn i’w hesgyrn gael eu symud. Yn ôl y Vita et translatio S. Wenefredae, ymddengys mewn gweledigaeth i fynach yn yr abaty i gynghori y bydd gweddïo yn yr eglwys ger ei ffynnon yn Nhreffynnon yn iacháu mynach arall, sy’n sâl dros ben. Fe’i wella yn dilyn y gweddïau ac ar ôl ymdrochi yn y ffynnon ac yfed y dŵr, felly penderfyna’r mynachod y dylent geisio cael gafael ar esgyrn Gwenfrewy i roi yn yr abaty. 
Yn gall, cânt ganiatâd Esgob Bangor a rheolwr ardal Gwytherin cyn dechrau’r proses o symud esgyrn Gwenfrewy. Yn ychwanegol at eu cymeradwyaeth, honna’r Prior Robert y mae ganddo sêl bendith y santes ei hun drwy weledigaeth, sy’n amhosib gwrthbrofi wrth gwrs. Darbwyllir pobl leol Gwytherin hefyd ar wahân i un, sy’n gwrthwynebu symudiad santes leol i wlad estron. Fodd bynnag, fe’i diawleiddir yn y bucheddau fel ‘a soldier of Belial’[footnoteRef:27] a ‘gur dieflic’[footnoteRef:28] ac yna fe’i tanseilir drwy gael ei lwgrwobrwyo i newid ei farn.  Awgryma’r prior fod ganddo ganiatâd Duw hefyd gan ei fod yn cael i arwain gan yr Ysbryd Glân i fedd Gwenfrewy, sydd ger capel pren. [27:  ibid, t.86]  [28:  Buchedd Gwenfrewi, t.421] 

Cludir gweddillion corfforol Gwenfrewy i Eglwys Sant Silyn, sydd tua milltir o Abaty Sant Pedr a Sant Paul,[footnoteRef:29] lle cawsant eu cadw nes i’r esgob roi caniatâd i’w cludo i’r abaty mewn seremoni gyhoeddus grand. Eto daw pobl i anrhydeddu’r santes tra bo Gwenfrewy yn yr eglwys gan eu bod yn ymwybodol o’i phwerau iachusol cyn iddi gyrraedd y dref.  Yr oedd wedi iacháu dyn sâl gyda’r llwch, a oedd yn ei phenglog, ar ei thaith cyn cyrraedd Amwythig. Yna yn Eglwys Sant Silyn y mae dyn arall, na allai symud yn iawn, yn cael ei iacháu ar ôl iddo weddïo arni. Byddai hanes y gwyrthiau hyn yn sicrhau y deuai llawer o bobl ar ddiwrnod yr orymdaith ac y cynyddai ei phoblogaeth. Y mae’n rhaid ei bod yn hapus gyda'i chartref newydd, ar y diwrnod i’w gweddillion gael eu symud i’r abaty, stopia’r glaw rhag disgyn ar y dorf a oedd yn ymdeithio. Fel y rheolodd priodoledd y dŵr yn Nhreffynnon i anfon mantell sych i Feuno, gwna’r un peth gyda’r glaw yn Amwythig. [29:  Yn ôl Google Maps] 

Parchodd pobl yr Oesoedd Canol bwerau’r seintiau ac adroddid pob rhyfeddod a wnaeth Gwenfrewy fel rhan o draddodiad llafar Cymru ond yn ddiweddarach, fe’u hysgrifennwyd ar ffurf buchedd. Defnyddiai’r bucheddau ar gyfer addoliad, efallai fel sail pregeth ac i ddathlu Dydd Gŵyl Gwenfrewy. Cred Fiona Winward a Julia Smith iddynt gael eu hysgrifennu ar gyfer y Normaniaid, a fyddai eisiau tystiolaeth gryfach, hynny yw, tystiolaeth ysgrifenedig cyn derbyn santes ddieithr a chredu yn ei phwerau iachusol.[footnoteRef:30] Yr oedd y bucheddau’n bwysig hefyd o ran hyrwyddo’r lleoedd a oedd yn ymwneud â Gwenfrewy a derbyniai’r addoldy, a oedd yn meddu arnynt, incwm sylweddol.       [30:  The Lives of St Wenefred, tt.115-16
J. Smith, “Oral and Written: Saints, Miracles, and Relics in Brittany, c. 850-1250.” yn Speculum, vol. 65(2), (1990), 309–343. [Ar-lein] Ar gael ar  www.jstor.org/stable/2864295 <Cyrchwyd 03 Ionawr 2020>, t.341] 

Y mae hanes Gwenfrewy yn debyg iawn yn y ddwy fuchedd Ladin, ond, yn rhyfedd, y mae’r gwyrthiau sydd ynddynt yn wahanol. Yn y Vita S. Wenefrede, disgrifir gwyrthiau Gwenfrewy un ar ôl y llall ar ddiwedd ei hanes ac fel y noda Feiss, y mae’r rhan hon ddwywaith hirach na’r chwedl ei hun.[footnoteRef:31] Y mae hyn yn anarferol o ran bucheddau seintiau Cymru a chredir yn gyffredinol iddi gael eu hychwanegu’n hwyrach. Canolbwyntia’r fuchedd hon ar Dreffynnon ac enwir mwy o leoedd, sydd yn sefydlu pwysigrwydd yr ardal ac ni sonnir ond am y gwyrthiau a ddigwyddodd yn Nhreffynnon. Hefyd rhestrir yr holl afiechydon a geid gwella drwy ymdrochi yn y dŵr, neu ei yfed a drwy weddïo yn yr eglwys. Fel rheol gwella santes salwch penodol ond gall Gwenfrewy iacháu llawer o heintiau a hyd yn oed yr enaid.  [31:  H. Feiss, ‘Rhagymadrodd’ yn Two Mediaeval Lives of Saint Winefride cyfieithwyd gan R. Pepin a H. Feiss (Eugene: Wipf and Stock, 2000), t.14] 

Hyrwyddai’r gwyrthiau iacháu ei chwlt ond hefyd ceir gwyrthiau dial, a fyddai, yn ôl Smith, yn helpu i amddiffyn y lleoedd crefyddol drwy reoli ymddygiad y bobl.[footnoteRef:32] Byddai’r rhain yn amddiffyn Treffynnon rhag anghysegriad a chysegr-ladrad ac, wrth gwrs, fyddai unrhyw ddirwy (iawndal) ar ran y santes wedi’i dalu i’r abaty a oedd yn meddu ar yr eiddo cysegredig ar y pryd.[footnoteRef:33]  [32:  Smith, Oral and Written, t.340]  [33:  Pritchard, St Winefride, Her Holy Well and the Jesuit Mission, t.29] 

Newidiodd  perchennog Ffynnon Gwenfrewy sawl gwaith rhwng 1093 a 1240 oherwydd y lleolir Treffynnon ar ffin y Mers, sef ardal a oedd yn ansefydlog yn wleidyddol. Felly gan ddibynnu ar ddymuniad rheolwr yr ardal ar y pryd, elwai naill ai mynachod Sistersiaidd Abaty Dinas Basing, a oedd yn gyfagos neu fynachod Benedictaidd Abaty Santes Werburgh yng Nghaer. Efallai y gallai’r sefyllfa wleidyddol egluro’r teimlad gwrth-Normaniaid sydd yn y fuchedd hon. Nid yw’n syndod fod y Normaniaid yn cael eu cosbi yn ogystal â’r Cymry, gan fod hyn yn amlygu pwerau Gwenfrewy ond cynhyrcha’r ffynnon laeth am dridiau ar ôl i’r Normaniaid gael eu gyrru o’r ardal. Pwysleisir cysegredigrwydd yr ardal felly ac yr oedd y fynwent a’r tir o’i chwmpas dan nawdd y santes hefyd. Amddiffynnid pobl a ofynnodd am gymorth y santes, diogelid anifeiliaid a gellid defnyddio’r eglwys a’r ffynnon yn gyfreithiol hefyd. Gallai’r cyhuddedig yn tyngu llw arnynt ond pe bai’n camdyngu, byddai cosb.  
Yn ogystal â’r gwyrthiau, yn Nhreffynnon digwydd y mwyafrif o’r chwedl a adroddir. Yr unig fanylion am Wytherin yw’r ffaith ei bod yn lleian ac yn marw yno. Ni sonnir am Amwythig o gwbl, efallai oherwydd iddi gael ei hysgrifennu cyn 1138, neu oherwydd bod yr awdur eisiau cadw’r pwyslais ar Dreffynnon.
Yn y Vita et translatio S. Wenefredae, ar y llaw arall, er bod hanes cyfnod Gwenfrewy yn Nhreffynnon yn debyg iawn, rhoddir yr un faint o sylw i’r ddau le arall. Gan fod creiriau corfforol Gwenfrewy yn mynd i gael eu symud o Wytherin i Amwythig, byddai eisiau dangos pwysigrwydd pob lle sydd â chysylltiad â hi. O ganlyniad, y mae’r fuchedd hon chwe gwaith yn hirach [footnoteRef:34] na’r fuchedd ddienw ond ychwanegir ffeithiau am Dreffynnon hefyd, megis yr angen i ymdrochi hyd at deirgwaith yn y dŵr, a ddatblygodd yn arfer yn hwyrach. Cynhwysir manylion am sut y cyrraedd Gwenfrewy Wytherin a phwysigrwydd ei gwaith yno fel lliain a santes. Ceir manylion am ei marwolaeth a hefyd y ffaith y fe’i claddir ymhlith seintiau pwysig eraill, sy’n codi ei statws sanctaidd ac yn amlygu arwyddocâd y lle.  [34:  Winward, The Lives of St Wenefred, t.118] 

Cynhwysa’r fuchedd hon gyfuniad o wyrthiau yn ymwneud ag iacháu ac â dial hefyd. Y mae llai o wyrthiau yn Nhreffynnon o gymharu â’r fuchedd ddienw ond sonnir hefyd am y ffaith bod gan y ffynnon gyflenwad enfawr o ddŵr ac nid yw byth yn rhewi, sy’n ychwanegu at ei hunigrywiaeth a’i phwysigrwydd. Yn ogystal adroddir gwyrthiau sy’n digwydd ar ôl iddi farw yn yr eglwys a’r fynwent yng Ngwytherin er mwyn godi statws y lle hwnnw. Yn wahanol i’r fynwent yn Nhreffynnon, lledir anifeiliaid sy’n dod i’r fynwent yng Ngwytherin, sy’n pwysleisio ei sancteiddrwydd. Ni sonia am wyrthiau yn Abaty Amwythig o gwbl, ond fel y dywed Feiss, ysgrifennwyd y fuchedd ychydig ar ôl i’r prior ddychwelyd i Amwythig.[footnoteRef:35] Fodd bynnag i godi statws Amwythig, cynhwysir y gwyrthiau a ddigwydd ar ei ffordd i Amwythig ac i’r abaty. Hefyd y mae’r hanes am ei symudiad i Loegr a sut y cafodd y mynachod ei chreiriau, lle y pwysleisir mai Gwenfrewy oedd eisiau symud.  [35:  Feiss, Rhagymadrodd yn Two Mediaeval Lives, t.15] 

Dylid cofio mai cyfnod y chwedl yw’r seithfed ganrif ond nis ysgrifennwyd tan y ddeuddegfed ganrif, felly nid oes gwybodaeth am ba mor boblogaidd oedd ei chwlt yn Nhreffynnon a Gwytherin yn y dyddiau cynnar. Eto nodir yn y Vita et translatio S. Wenefredae y byddai pobl leol yn ymweld â’r ddau le yng nghyfnod y Prior Robert.[footnoteRef:36] Aent i’r ffynnon i gael eu hiacháu ond hefyd âi llawer o bobl i’r capel pren bach, lle y claddwyd Gwenfrewy, i weddïo am iechyd da.[footnoteRef:37]Cred David Petts ei bod yn fan bwysig o ran ei chwlt ac awgryma mai Kappel Gwenfrewi oedd lleoliad ei chreirfa.[footnoteRef:38] Nid yw’r greirfa’n bodoli bellach gan fod pererinion wedi torri darnau bach nes iddo gael ei dinistrio oherwydd bod arfer o dalu swllt i fynd â darn ohoni.[footnoteRef:39] Fodd bynnag, y mae modd gweld y greirfa, sydd â siâp to mewn braslun Edward Lhuyd o’r ail ganrif ar bymtheg sydd â’r teitl Arch Gwenfrewi yn Eglwys Gwytherin yn Swydh Ddimbech.[footnoteRef:40]  [36:  The Life of Saint Winefride by Robert of Shrewsbury, t.76]  [37:  ibid, tt.86-87]  [38:  D. Petts, The Early Medieval Church in Wales (Stroud: The History Press, 2009), t.74]  [39:  C. Hamaker, ‘The Well-Cult of St. Winefride’ yn Two Mediaeval Lives of Saint Winefride cyfieithwyd gan R. Pepin a H. Feiss (Eugene: Wipf and Stock, 2000), t.121]  [40:  P. Lord, The Visual Culture of Wales: Medieval Vision (Cardiff: University of Wales Press, 2003), t.23] 

Yn 1858-59, rhoddodd y Brawd John Wynne ddarn o bren a ddaeth o dalcen y greirfa, a gafodd gan glochydd Gwytherin, i Eglwys Gwenfrewy yn Nhreffynnon.[footnoteRef:41] Damcaniaethodd Tristan Gray Hulse, a ddaeth o hyd i’r darn yn 1991, i’r greirfa ddyddio o’r wythfed neu’r nawfed ganrif drwy gymharu ei haddurniadau (yn llun Lhyud) â rhai tebyg ar greirfeydd Eingl-sacsonaidd.[footnoteRef:42] Gan nad oes graddfa ar lun Lhyud, ni wyddys ei maint ond amcangyfrir ei bod tua phymtheg modfedd o hyd, felly damcanietha Lord na fyddai’r greirfa wedi cynnwys ond sawl asgwrn bach neu wrthrych sy’n gysylltiedig â hi,[footnoteRef:43] ac sydd bellach yn sanctaidd. Meddylia Cormac Bourke, ar y llaw arall, ei bod yn debyg i greirfa Sant Manchán o Iwerddon ac awgryma y tardd greirfa Gwenfrewy o’r ddeuddegfed ganrif hefyd. Cred y tardd y darn o ran uchaf y talcen, felly byddai’r greirfa’n fwy a gallai fod wedi cynnwys ei hesgyrn wedi’u datgymalu.[footnoteRef:44] Damcaniaetha iddi gael ei defnyddio i gludo esgyrn Gwenfrewy yn yr orymdaith i Abaty Amwythig cyn cael ei dychwelyd i Wytherin.[footnoteRef:45]  [41:  Feiss, Rhagymadrodd yn Two Mediaeval Lives, t.8]  [42:  J. Cartwright, Feminine Sanctity and Spirituality in Medieval Wales (Cardiff: University of Wales Press, 2008), t.73]  [43:  Lord, The Visual Culture of Wales, t.24]  [44:  C. Bourke, ‘The Shrine of Saint Gwenfrewy form Gwytherin, Denbighshire: An Alternative Interpretation’ yn The Archaeology of the Early Medieval Churches, gol. N. Edwards (Leeds: Maney Publishing, 2009), tt.375-79]  [45:  ibid, t.386] 

Yn ôl pob tebyg cyn y ddeuddegfed ganrif, pobl leol yn unig a aeth i’r ddwy fan gysegredig yng Nghymru. Fodd bynnag cynyddodd boblogaeth cwlt Gwenfrewy yn Lloegr ar ôl i’w buchedd, wedi’i chyfieithu i Saesneg Canol, gael ei chynnwys mewn cyhoeddiadau poblogaidd o fucheddau, megis y South English Legendary a’r Gilte Legende.[footnoteRef:46] Hefyd cyhoeddodd Archesgob Caergaint orchymyn i ddathlu ei gŵyl gyda naw llith drwy dalaith Caergaint yn 1398.[footnoteRef:47] O ganlyniad , er nad oes sôn amdani mewn calendrau cyn hynny, o’r bymthegfed ganrif gellid gweld ei dwy ŵyl (ar y 22ain o Fehefin a 3ydd o Dachwedd, sef dyddiad ei merthyru a dyddiad ei marwlaeth naturiol) mewn llawer o galendrau, gan gynnwys calendrau Cymreig.[footnoteRef:48] Ymddengys ei gŵyl yn Roman Martyrology fel y 3ydd o Dachwedd ond fe’i cofnodwyd fel santes o Loegr.[footnoteRef:49]   [46:  J. Cartwright, Y Forwyn Fair, Santesau a Lleianod: Agweddau ar Wyryfdod a Diweirdeb yng Nghymru’r  Oesoedd Canol (Caerdydd: Gwasg Prifysgol Cymru, 1999), t.84]  [47:  T. Charles-Edwards, Saint Winefride and Her Well: The Historical Background (London: The Incorporated Catholic Truth Society, 1962),  t.3]  [48:  Baring-Gould a Fisher, Lives of the British Saints, t.193]  [49:  The Roman Martyrology gan Eglwys Rhufain (Baltimore: John Murphy Company, 1916) [Ar-lein] Ar gael ar: https://archive.org/details/romanmartyrology00cathuoft/page/338 <cyrchwyd 16 Rhagfyr 2019> tt.339-40] 

Wrth i gwlt Gwenfrewy dyfi yn Lloegr, datblygodd llwybr pererindod o Amwythig i Dreffynnon. Daeth llawer o Normaniaid i ymweld â’r ffynnon, gan gynnwys uchelwyr a brenhinoedd, a roddodd anrhegion gwerthfawr i anrhydeddu Gwenfrewy, a dywedir i Harri II sefydlu Urdd y Deml yn Nhegeingl i amddiffyn y pererinion. Yna yn ail hanner y bymthegfed ganrif, codwyd capel addurnol sy’n cysgodi’r ffynnon, a briodolir gan sawl ysgolhaig i Margaret Beaufort,[footnoteRef:50] mam Brenin Harri VII. Y mae arwyddluniau Tudur i’w gweld ynddi a hefyd cerfiad carreg sy’n darlunio pererin sâl yn cael ei gario gan gludwr, a dengys yr arfer o bererinion anabl yn cael eu cynorthwyo gan bererinion eraill.  [50:  Feiss, Rhagymadrodd yn Two Mediaeval Lives, t.9] 

Fodd bynnag mewn cywydd o’r bymthegfed ganrif gan Tudur Aled, diolchir i Thomas Pennant, abad Abaty Dinas Basing, am y capel, nad oedd yn orffenedig ar y pryd.[footnoteRef:51] Yn yr un cywydd, edrydd Tudur Aled hanes Gwenfrewy yn Nhreffynnon, a’i chymharu i Santes Wrswla, a oedd un o’r santesau mwyaf poblogaidd bryd hynny yn ôl T. Charles-Edwards.[footnoteRef:52] Disgrifia ei ffynnon yn fanwl a’r heintiau y gellir cael eu hiacháu a sonia am y bobl enwog a oedd wedi dod i’r ffynnon. Ymddengys disgrifiad o’r ffynnon cyn i’r capel gael ei adeiladu mewn cywydd dienw o’r un cyfnod, Ffynnon Wenfrewi. Honnir yn y gerdd hon y gall y dyfroedd iacháu pob salwch: ‘Ennaint rhag pob haint yw hi [y ffynnon]’[footnoteRef:53] [51: Aled,  Stori Gwenfrewya’i Ffynnon]  [52:  Charles-Edwards, Saint Winefride and Her Well, t.18]  [53:  Dienw, ‘Ffynnon Wenfrewi’ yn Two Mediaeval Welsh Poems:Stori Gwenfrewi a’i Ffynnon and Ffynnon Wenfrewi golygwyd gan T. M. Charles-Edwards (Llandysul: Gwasg Gomer, 1971)] 

Ceir tystiolaeth am boblogrwydd Ffynnon Gwenfrewy yn yr Oesoedd Canol hwyr, ond nid oes llawer am ddechrau ei chwlt. Nid oes sôn am Dreffynnon na Holywell, ei enw Saesneg, yn Llyfr Dydd y Farn yn 1086 ond awgryma Baring-Gould a Fisher y gallai’r cofnod ‘Weltune’ gyfeirio ato.[footnoteRef:54] Noda Pritchard hefyd fod cofnod Normanaidd o’r eglwys yn Nhreffynnon yn 1093.[footnoteRef:55] Eto yn fwy rhyfedd, nid yw Gerallt Gymro yn crybwyll Gwenfrewy yn ei Itinerarium Cambriae, serch ei fod yn aros yn Abaty Dinas Basing, sydd yn gyfagos. Fodd bynnag, fel y dywed Baring-Gould a Fisher, nid yw’r ffaith ei fod wedi hepgor y ffynnon yn golygu nad oedd cwlt lleol.[footnoteRef:56]  [54:  Baring-Gould a Fisher, Lives of the British Saints, t.187]  [55:  Pritchard, St Winefride, Her Holy Well and the Jesuit Mission, t.50]  [56:  Baring-Gould a Fisher, Lives of the British Saints, t.187] 

Er gwaethaf yr ansicrwydd o ran dechrau’r cwlt yn Nhreffynnon, erbyn hyn, Ffynnon Gwenfrewy yw’r ffynnon mwyaf poblogaidd yng Nghymru ac fe’i hystyrir fel un o saith Rhyfeddod Cymru. Y mae’n dal i ddenu pererinion a threfnir pererindod bach bob blwyddyn i ddathlu Gŵyl Gwenfrewi ar 22ain o Fehefin. Fodd bynnag disodlwyd yr eglwys (bren) wreiddiol yn Nhreffynnon gan un wedi’i gwneud o gerrig yn yr Oesoedd Canol hwyr. Y mae’r eglwys wedi’i chysegru i Sant Iago bellach, ond credir i lawer o eglwysi Cymru, a gysegrwyd yn wreiddiol i seintiau Cymru, gael eu hailgysegru i seintiau rhyngwladol gan y Normaniaid.
Yn wahanol i’r ffynnon, a oroesodd y Diwygiad Protestannaidd, nid oes sôn am yr abaty na’r lleiandy yng Ngwytherin bellach ond ar safle yr abaty, y mae eglwys wedi’i chysegru i Wenfrewy, a adeiladwyd yn y bedwaredd ganrif ar bymtheg. Y mae hefyd fryncyn bychan i’r de o’r eglwys, a adweinir fel Capel Penbryn[footnoteRef:57]. Yn ôl pob tebyg, safle Kappel Gwenfrewi oedd hyn, sef craidd cwlt Gwenfrewy yng Ngwytherin yn ôl Pritchard, lle y gorweddai pobl sâl o dan garreg fedd Gwenwfrewy er mwyn cael eu hiacháu ond dinistriwyd y capel yn yr ail ganrif ar bymtheg gan reithor y plwyf.[footnoteRef:58] Fodd bynnag gan fod y Prior Robert wedi dweud y byddent yn falch o gael rhai o’i hesgyrn, meddylia Hugh Feiss efallai bod rhai o’r esgyrn yng Ngwytherin o hyd.[footnoteRef:59] [57:  Coflein [Ar-lein] Ar gael ar: https://coflein.gov.uk/en/site/400477/details/st-winifreds-chapel-site-of]  [58: Pritchard, St Winefride, Her Holy Well and the Jesuit Mission, t.37]  [59:  Feiss, Rhagymadrodd yn Two Mediaeval Lives, t.16] 

Ni oroesodd Abaty Amwythig y Diwygiad ychwaith. Dinistriwyd y rhan fwyaf o’r abaty a’r beddrod a thaflwyd y creiriau. Aeth un asgwrn bys, a ddarganfuwyd, i’r eglwys gadeiriol yn Amwythig ond wedi hynny fe’i torrwyd yn ei hanner ac anfonwyd hanner i’r eglwys yn Nhreffynnon.[footnoteRef:60]  Erbyn hyn goroesa corff yr abaty fel eglwys plwyf ac y mae yno ran o feddrod Gwenfrewy. Y mae’r pulpud, a oedd yn yr abaty, mewn maes parcio gyferbyn â’r eglwys ac y mae’r lluniau o Sant Beuno a Santes Gwenfrewy ynddo o hyd. [60:  Feiss, Rhagymadrodd yn Two Mediaeval Lives, t.11] 

Am flynyddoedd ar ôl i Wenfrewy farw, felly, yr oedd ganddi gysylltiad cryf â Threffynnon, Gwytherin ac Amwythig ac yr oedd ganddi berthynas gwahanol â phob lle. Yn ôl y bucheddau, dechreuodd Gwenfrewy ei thaith grefyddol yn Nhreffynnon ac o’i herwydd, y mae gan Dreffynnon ei enw. Ei phwysigrwydd yno yw’r digwyddiadau a’r pethau cysegredig sy’n gysylltiedig â’i merthyru, megis y ffynnon iachusol.
Fe’i harweiniwyd i Wytherin gan Dduw ac y mae pwyslais yno arni hi ei hun, ynghyd â’i pherthynas â Duw ac â’r sentiau eraill. Yn wahanol i Dreffynnon, lle yr oedd yn ddisgybl, yng Ngwytherin y mae’n dangos ei haeddfedrwydd a’i phrofiad. Iddi hithau y mae’r bobl yn dod i gael eu hiacháu ac nid oes sôn am wrthrychau wedi’u cysylltu â hi.
Nid oedd ganddi gysylltiad ag Amwythig o gwbl nes iddi farw ond yn ôl y Prior Robert, Gwenfrewy a benderfynodd yr oedd eisiau symud i Loegr. Fodd bynnag, serch ei fod wedi ymdrafferthu i gael santes o Gymru, nid oes sôn am wyrthiau ar ôl iddi gael ei symud i’r abaty na phererinion yn mynd i Amwythig, a fyddai o fudd ariannol.
Er gwaethaf y dystiolaeth ysgrifenedig anghyson, yn ôl pob tebyg dechreuodd cwlt Gwenfrewy yn lleol yn Nhreffynnon a Gwytherin tua’r seithfed ganrif. Byddai ei chwedl a’i gwyrthiau wedi’i hadrodd yn y ddau le am ganrifoedd cyn iddi gael ei hysgrifennu yn y bucheddau a chael ei rhannu gyda chynulleidfa ehangach. Diben y bucheddau oedd adrodd ei hanes a’i gwyrthiau i hyrwyddo ei chwlt ond dangosant hefyd bwysigrwydd pob lle. Dengys y gwyrthiau sydd ynddynt nerth y santes ac amlyga gysegredigrwydd y lleoedd. Y prior Robert a ddaeth â’r tair man at ei gilydd drwy roi sylw cyfartal i’r tri lle yn y Vita et translatio S. Wenefredae. Y fuchedd hon a ysgrifennwyd gan y Prior Robert a effeithiodd ar boblogaidd Gwenfrewy yng Nghymru fwyaf[footnoteRef:61] er bod gan y fuchedd ddienw fwy o bwyslais ar Gymru, yn enwedig ar Dreffynnon.  [61:  Feiss, Rhagymadrodd yn Two Mediaeval Lives, t.19] 

Treffynnon yw’r fan a ddatblygodd fwyaf yn yr Oesoedd Canol, gan wrthsefyll brwydrau lleol a hyd yn oed y Diwygiad. Ffynnon Gwenfrewy yw’r ffynnon fwyaf poblogaidd yng Nghymru hyd heddiw ac y mae’n dal i ddenu pererinion. Eto, y mae’n rhyfedd fod llwyddiant cwlt Gwenfrewy yng Nghymru o ganlyniad ei symudiad i Loegr a’r fuchedd wedi’i hysgrifennu gan Norman. Diddorol yw sylwi hefyd er na chydnabu’r Normaniaid grefydd frodorol Cymru, gan sefydlu mynachlogydd Benedictaidd ac ailgysegru llawer o eglwysi Cymreig, yr oeddent yn fodlon mynd â santes o Gymru i’w haddoli.

